kardosdrur/scandi-wiki huggingface dataset:
Bent Faurschou Hviid

Bent Faurschou Hviid (7. januar 1921 i Asserbo - 18. oktober 1944 i Skovshoved) var en dansk modstandsmand under besættelsen, kendt for sine stikkerlikvideringer.

Biografi 
Han blev født i Asserbo som søn af hotelejer Wilhelm Faurschou Hviid (1884-1945) og hustru Marie-Louise Diderikke Faurschou, født Larsen, (1895-1945). Døbt 27. marts 1921 i Melby kirke.

Modstandsbevægelsen 
Som følge af sit flammende røde hår gik Bent Faurschou Hviid under dæknavnet Flamme eller Flammen.

Flamme var en af modstandskampens berømte personer og var sammen med "Citronen" og "Gemüse" med i Holger Danske gruppe I. (Senere opstod Holger Danske-grupperne II, III, IV og V.)

Sidste dage 
Den 18. oktober 1944 blev han overrasket af tyskerne i prokurist Erik Elliot Nyegaards villa i Skovshoved, hvor han opholdt sig med familien Bomhoff. Da han var ubevæbnet og uden mulighed for flugt, begik han selvmord ved at tage cyankalium. Han opholdt sig på 1. etage, da han tog pillen. Da tyskerne trængte derop, var han allerede død.

Efter hans død 

Den 2. juli 1945 blev hans jordiske rester opgravet i Ryvangen og ført til Retsmedicinsk Institut. Den 29. august 1945 blev han genbegravet i Mindelunden i Ryvangen. Der blev i Asserbo, hvor han blev født, rejst en mindesten for ham 22. Juli 1945.

Indskriften lyder:
     

Flammes navn på mindestenen er af ukendte årsager stavet forkert (Flammen, og  'd' i fornavnet og med bindestreg mellem hans mellemnavn og efternavn).

Posthumt blev Bent Faurschou Hviid sammen med sin makker Jørgen Haagen Schmith i 1951 tildelt den amerikanske medalje og udmærkelse Medal of Freedom af Præsident Harry S. Truman. Den blev givet til civile allierede af de amerikanske styrker for fortjenstfulde handlinger imod fjenden (Udmærkelsen blev indstiftet af Harry S. Truman i 1945, og blev senere ændret til Presidential Medal of Freedom i 1963 af præsident John F. Kennedy).

Populær kultur 
 I den danske drama/action-film fra 2008 Flammen & Citronen bliver Flammen portrætteret af Thure Lindhardt.

Referencer

Litteratur 
 Gemüse Fortæller – I erindring om Flammen og Citronen, af Sofie-Amalie Høgsbro Østergaard, .

Eksterne henvisninger 

 Nationalmuseets (Frihedsmuseets) site om Flammen og Citronen 
 Besættelsessamlingen på nettets (Billund Museum) side om Flammen og Citronen
 Mindeplader 
 Fakta om Flammen
 Flammen
  "Flammen" begravet i Mindelunden, Ryvangen, København

Ofre for nazismen fra Danmark
Medlemmer af Holger Danske
Personer der har begået selvmord
Modtagere af Medal of Freedom
Støvring

Støvring er en stationsby i Himmerland med , og er dermed den største by i Rebild Kommune indbyggermæssigt. Byen ligger få kilometer nord for Rold Skov og omkring 20 kilometer syd for Aalborg. Støvring Rådhus huser i dag dele af forvaltningen i Rebild Kommune, som hører til Region Nordjylland.

I byen lå Støvring Højskole, som tillige havde en frimenighedskirke tilknyttet sit område.

I Støvring ligger Kulturhuset Stubhuset, der præsenterer koncerter og kultur fra hele landet.

Støvring har mange børnehaver og dagplejer samt to folkeskoler, Bavnebakkeskolen og Karensmindeskolen, og et alment gymnasium, Støvring Gymnasium.

Støvring tæller et utal af foreninger, den største er dog fodboldklubben Støvring IF som pr. 2018 både tæller Jyllandsserie-hold på herre- og damesiden. Ungdomsafdelingen tæller flere hold i Jyllands bedste og næstbedste række, ikke nok med det, så er Støvring IF samtidig en af de mest leveringsdygtige nordjyske fodboldklubber til fodboldklubben AaB. Derudover rummer byen mange andre nævneværdige foreninger som Støvring Fitness Club, der er det ældste fitnesscenter i byen (stiftet i 1996), Rebild Bibliotekerne, der er en sammenslutning af bibliotekerne i Rebild Kommune, FDF Støvring og mange andre.

Fra oldtiden 
5 kilometer øst for byen findes landsbyen Volsted, som er en forteby med gårde anlagt i en stor åben kreds om forten, dvs. en åben plads. Dette fænomen findes ikke mange steder i Danmark.

Dertil har man ved udgravning nord for Grævlingen helt uventet fundet to store huse fra overgangen mellem bondestenalderen og bronzealderen, omkring 1700 f.Kr. +/- nogle århundreder. Placeringen gav tilgang til både agerjord og græsning for husdyrene, samt åen i den nuværende Støvring Ådal, oldtidens hovedvej på egnen, der også gav mulighed for fiskeri.

Historie 
I 1682 bestod landsbyen af 12 gårde og 8 huse uden jord. Det samlede dyrkede areal udgjorde 437,1 tønder land skyldsat til 58,40 tønder hartkorn. Dyrkningsformen var græsmarksbrug med tægter.

I 1869 åbnede Støvring Station på den nye jernbanestrækning Randers–Aalborg. I 1875 blev byen beskrevet således: "Støvring med Skole, Vandmølle, Kro, 2 mindre Handelsetablissementer og Jernbanestation".

Omkring århundredeskiftet blev byen beskrevet således: "Støvring, ved Hovedlandevejen, med Skole, Friskole, Folkehøjskole (opr. 1886), Sparekasse for B.-Gravlev Past. (opr. 10/4 1872; 31/3 1898 var Sparernes Tilgodehav. 44,169 Kr., Rentef. 3 3/5 pCt., Reservef. 3434 Kr., Antal af Konti 393), Gæstgiveri, 2 Købmandsforretn., Hammerværk, Mølle, Planteskole, Maltgøreri, Bageri, Andelsmejeri (Elinelund), Jærnbane- og Telegrafstation samt Postekspedition".

Noter

Litteratur 

 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (Reprotryk for Landbohistorisk Selskab, København 1975);

Eksterne henvisninger 
 Rebild (& Støvring) Turistbureau
Sydlig nattergal

Sydlig nattergal (Luscinia megarhynchos) er en mindre spurvefugl, der er yngler i det central, sydlige og vestlige Europa, vestlige og central dele af Asien, og i Nordafrika, mens den overvintrer i det tropiske Afrika. På engelsk kaldes den blot nightingale, hvorimod den i Danmark langt mere almindelige nattergal (som ikke yngler i England) kaldes thrush nightingale. Det var typisk den sydlige nattergal der var basis for forskellige historier og eventyr. I Danmark er den sydlige nattergal en fåtallig besøgende om  foråret og sommeren, og første gang man registrerede at den ynglede i landet var i 2003. Dens udbredelse i det nordlige Tyskland ekspanderer, og på grund af klimaforandringer forventes det, at sydlig nattergal med tiden vil blive en regelmæssig ynglefugl i Danmark.

Både hannen og hunnen er brunlige og overses let, men arten har en høj og klar stemme, og den synger ofte om natten. I udseende, stemme og levevis minder den sydlige nattergal meget om nattergalen. Hvor deres udbredelse overlapper kan de sjældent hybridisere.

Kilder/Eksterne henvisninger 

Fluesnappere
Fugle fra Centralasien
Europas fugle
Damage Done

Damage Done er et album fra det svenske melodiske dødsmetalband Dark Tranquillity som blev udgivet i 2002. Der blev lavet en musikvideo til sangen "Monochromatic Stains."

Flere af albummene indeholder et bonusnummer ved navn "I, Deception" sammen med videoen til "Monochromatic Stains." På den japanske albumversion er der et bonusnummer ved navn "The Poison Well" inkluderet.

Spor 
 "Final Resistance"
 "Hours Passed in Exile"
 "Monochromatic Stains"
 "Single Part of Two"
 "The Treason Wall"
 "Format C: For Cortex"
 "Damage Done"
 "Cathode Ray Sunshine"
 "The Enemy"
 "I, Deception" (bonusnummer på nogen udgaver)
 "White Noise/Black Silence"
 "Ex Nihilo"
 "The Poison Well" (Japansk bonusnummer)

Musikere 
 Mikael Stanne – Vokal
 Niklas Sundin – Guitar
 Martin Henriksson – Guitar
 Michael Nicklasson – Bas
 Anders Jivarp – Trommer
 Martin Brändström – Keyboard og elektronik

Eksterne henvisninger 
 

Dark Tranquillity-album
Metalalbum
Album fra 2002
Tranebjerg

Tranebjerg er Samsøs kommunesæde og største by med sine . Byen ligger centralt på Sydsamsø med ca. 4 kilometer til Sælvig, 5 til Ballen og 7 til Kolby Kås. Tranebjerg ligger i Samsø Kommune og hører til Region Midtjylland.

Byen havde engang en kongeborg, i dag omtalt som Gammel Brattingsborg, men den blev angrebet og nedbrændt af Marsk Stig i 1289.  Kun voldstedet er tilbage ca. 100 m fra Tranebjerg Kirke i den nordvestlige del af byen. Kirken er en gotisk bygning fra 1300-tallet med et meget kraftigt tårn fra omkring år 1500. Centralt i byen ligger Samsø Museum, der rummer Samsøs historie med bl.a. oldtidssager og interiøret fra en samsøgård og flere bygninger i landskabt er knyttet til museet. Museet er i 2017 på grund af de ændrede tilskudsvilkår fusioneret med Moesgaard Museum.

I Tranebjerg finder man Samsø Turistbureau i Langgade.

Historie 

I 1682 bestod Tranebjerg af 10 gårde med 463,1 tdr. land dyrket areal skyldsat til 73,96 tdr. htk. Driftsformen var tovangsbrug.

Omkring 1870 blev byen beskrevet: "Tranebjerg med Kirken, lidt vestlig for Byen, Præstegaard, Thing- og Arresthuus, Birkedommerbolig, Telegraphstation, Districtslægebolig, Gjæstgiveri, at Apothek, et Farveri, Boghandel".

Omkring 1900 blev byen beskrevet: "Tranebjærg, ved Landevejen, en købstadslignende, tæt bebygget Landsby omtr. midt paa Sønderlandet (med mange teglhængte Huse, af hvilke flere paa 2 Stokværk), med Kirke, Præstegd., Ting- og Arresthus (opf. 1860; Plads for 8 Arrestanter), Amtssygehus (opf. 1890; 8 Senge, 2 Reservesenge), Forsamlingshus (opf. 1883), Posthus med Telegrafstation , Hovedstation for Samsø Telefonselskab, Apotek, Sparekasse (opr. 23/3 1871; 31/3 1895 var Sparernes samlede Tilgodehavende 679,096 Kr., Rentefoden 4 pCt., Reservefonden 31,892 Kr., Antal af Konti 2064), Boliger for Birkedommeren, Distriktslægen, Toldforvalteren og Grevskabets Godsforvalter, to private Skoler, hvoraf den ene Realskole, Gæstgiveri, Jærnstøberi og Maskinværksted, Dampfarveri, 2 Uldspinderier, Bryggeri og Boghandel foruden flere handlende og Haandværkere".

Referencer

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983);
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688 (København 1927; reprotryk for Landbohistorisk Selskab, København 1975);

Eksterne henvisninger 
 Samsø Turistbureau
 Samsø Museum 

Byer på Samsø
Software Synthesizer

En Software Synthesizer er et computerprogram, der kan simulere den måde som hardware synthesizere virker på.

Musikprogrammer
Sigurd Jacobsen

Sigurd Jacobsen (15. februar 1882 – 18. januar 1948) var en dansk overretssagfører, der under et besøg i Wien efter 1. verdenskrig blev opmærksom på de elendige forhold for børnene i byen og blev en drivende kraft i at bringe wienerbørn til Danmark.

Et af wienerbørnene, den østrigske billedhugger Paul Peschke, skabte en buste af Sigurd Jacobsen, placeret foran børnehaven Kindergarten 5 i Reinprechtsdorfer Straße 1 c i Wien. Busten blev i 1961 afsløret af daværende udenrigsminister Jens Otto Krag.

Sigurd Jacobsen har udgivet Wienerbørn i Landflygtighed, Gyldendalske Boghandel, Nordisk Forlag, 1943.

Advokater fra Danmark
Danskere i 1900-tallet
Personer i Kraks Blå Bog (afdøde)
Brundby

Brundby er en lille landsby på Samsø med , beliggende i Samsø Sogn tidligere Tranebjerg Sogn. Landsbyen ligger i Samsø Kommune og tilhører Region Midtjylland. Fra Brundby er der ca. 2 kilometer til Tranebjerg i nordvestlig retning.

Landsbyen er mest kendt for Brundby Stubmølle, der af mange regnes for Samsøs vartegn. I Brundby findes også Brundby Hotel, som er blevet kendt gennem årtier for at have besøg af flere kendte danske rockmusikere der også har givet mindre koncerter på stedet.

Referencer

Eksterne henvisninger 
 Brundby Hotel
 Samsø Turistbureau

Lokaliteter på Samsø
Byer og bydele med genforeningssten
Mattia Battistini

Mattia Battistini (27. februar 1856 i Rom – 7. november 1928 i Colle Baccaro) var en italiensk opera- og koncertsanger (tenorbaryton).

Liv 

Mattia Battistinis far var professor i anatomi ved et universitet i Rom, og i overensstemmelse med faderens ønske begyndte Mattia på medicinstudiet ved unversitetet. Men han studerede samtidigt sang (startede som tenor) hos Eugenio Terziani og Venceslao Persichini og forlod medicinstudiet uafsluttet. 

Da han døde i 1928 ved et anfald af astma, var det blot få uger før hans 50 års jubilæum på scenen.

Karriere 

Mattia Battistini debuterede den 11. december 1878 i La Favorita af Donizetti, da han sprang ind som dubleant i forestillingen.
I sin tidlige karriere optrådte han ud over i sit hjemland meget på scenerne i Sydamerika, men ophørte hermed efter 1888, angiveligt fordi han afskyede rejsen over Atlanterhavet. I stedet vendte han sig mere og mere mod Rusland, hvor han optrådte regelmæssigt gennem 23 sæsoner og gjorde personligt bekendtskab med zarfamilien. Han medbragte sine egne kostumer på rejserne, hvad der krævede omkring 30 kufferter. Han optrådte i øvrigt i Barcelona, Madrid, Lissabon, London, Paris, Berlin, Wien, Prag og Budapest. Efter 1. verdenskrig turnerede han med sit eget selskab.

Battistinis stemme er bevaret for eftertiden i grammofonoptagelser. Den første blev optaget i 1902.
Han gav sin sidste koncert som 71-årig i 1927, hvor hans stemme stadig var i god stand.

Mattia Battistini blev anset for at være en af de største barytoner i århundredet, og hans repertoire omfattede mere end 100 partier. Han blev tillige rost for sin sceneoptræden og sit skuespiltalent.

Litteratur 
Crome, Fritz: "Paa Koncertpodiet med Barytonernes Konge." i Nationaltidende, 21. september 1943.

Eksterne henvisninger 

 Mattia Battistini biografi

Operasangere fra Italien
Diskotek

Et diskotek (også kaldet natklub eller blot klub) er et sted hvor en disc jockey spiller musik, oftest med lys- og røgeffekter. Et diskotek svarer til en dansebar eller et spillested, men på diskoteker bruges der oftest DJ til at afvikle musikken. Det kan bl.a. være genre som dance, hiphop, techno, pop og rock.

Betegnelsen blev første gang anvendt i Frankrig, hvor man i 1950'erne begyndte at indrette danselokaler udelukkende med afspilning af grammofonmusik (discothèques). Herfra bredte fænomenet sig i 1960'erne til det øvrige Europa og USA. Karakteristisk for 1960'ernes diskoteksstil var bl.a. go-go-danserinder, spejle, stroboskoplys og farvede spotlights. Det første annoncerede diskotek i Danmark var Geels Kro ved Holte nord for København (1966), og senere fulgte bl.a. (i København) Pussycat og Club 6.

Filmen Saturday Night Fever (1977) med John Travolta i hovedrollen stabiliserede diskotekernes popularitet, og man udbyggede i den efterfølgende periode dansegulvets størrelse og højtalerkapaciteten, øgede antallet af lyseffekter og udstyrede stederne som glamourøse natklubber. Siden 1990'erne har man i stadig højere grad søgt at målrette diskotekerne efter bestemte publikumsgrupper med differentieret musikudbud, fx 1960'er-musik, dance, hiphop og techno.

Diskoteker er kendt for at have et ungt og energisk publikum. På diskotekerne bliver der oftest serveret alkohol. På de fleste diskoteker skal publikum være mindst 18 år, men på visse afholdes der begivenheder, hvor også yngre personer kan komme ind. Diskotekerne må ikke servere alkohol til unge under 18 år, og når der er adgang for yngre personer, omtales det ofte som "sodavandsdiskotek".

Blandt danske diskotekskæder kan Den Glade Viking, Buddy Holly og Crazy Daisy nævnes. Andre kendte diskoteker i Danmark er bl.a. Krasnapolsky, NASA og Rust. Jomfru Ane Gade i Aalborg er Danmarks længste restaurationsgade og landets mest koncentrerede restaurations- og diskoteksmiljø.

Mobildiskotek 
Et mobildiskotek er i princippet det samme som et rullende diskotek, som består lyd- og lysudstyr mm. der kan kan transporteres rundt mellem steder, hvor den mobile DJ er booket til at spille. Det kan f.eks. være til en skolefest, fødselsdag bryllup, konfirmation, firmafest eller julefrokost.

Rullende diskotek er den korrekte danske betegnelse for et mobildiskotek, ordet mobildiskotek er den direkte oversættelse af det engelske ord mobile discotheque.

Et mobildiskotek består lyd- og lysudstyr mm. der kan kan transporteres rundt mellem steder, hvor den mobile DJ er booket til at spille. Det kan f.eks. være til en skolefest, firmafest eller privatfester.

Se også 
 Bar
 Stripklub
 Værtshus

Referencer

Eksterne henvisninger
Kristian Bang Foss

Kristian Bang Foss (født 27. oktober 1977) er en dansk forfatter uddannet fra Forfatterskolen i 2003. Han har udgivet adskillige romaner. I 2012 fik han sit internationale gennembrud med Døden kører Audi, der er blevet solgt til udgivelse i 17 lande.

I 1996 blev han student fra Østre Borgerdyd Gymnasium og har undervist i litteratur på Testrup Højskole.

Bibliografi 
 Fiskens vindue, Gyldendal 2004 (Roman)
 Stormen i 99, Gyldendal 2008 (Roman)
 Døden kører Audi, Gyldendal 2012 (Roman)
 Frank vender hjem, Gyldendal 2019 (Roman)

Priser 
 2017 – Beatrice Prisen fra Det Danske Akademi.
 2013 - EU's litteraturpris

Kilder

Eksterne henvisninger 
 Trine Munch-Mikkelsens analyse af Stormen i 99

Romanforfattere fra Danmark
Dansksprogede forfattere fra Danmark
Personer i Kraks Blå Bog
Studenter fra Østre Borgerdyd Gymnasium
Ill Niño

Ill Niño er et latin amerikansk nu-metalband der blev stiftet i New Jersey, USA.

Historie 
Ill Niño blev stiftet sent i 1999 og hed originalt El Niño (efter vejrfænomenet). De skrev kontrakt med Roadrunner Records men måtte skifte navn da El Niño allerede var taget af et andet band. 
De udgav deres debutalbum Revolution Revolución d. 18 september 2001 som har solgt over 300.000 oplag verden over . 
Bandet tog del i Ozzfest og Jägermeister tourene i 2002.

Bandet fulgte op med et andet album ved navn Confession som blev udgivet d. 8 oktober 2003. Albummets single "How can I Live" blev brugt som soundtrack til filmen Freddy vs. Jason og var deres første single der kom på Billboard hitliste, placeret #26 på the Mainstream Rock charts. Albummet har været bandets mest succesfulde og har solgt over 400,000 oplag verden over.

Bandets tredje album ved navn One Nation Underground blev udgivet d. 27 september 2005. Albummet har til dato ca. solgt 130.000 oplag verden over. 

D. 15 juni 2006 blev det annonceret at Ill Niño forlod Roadrunner Records. Ni dage efter skrev de kontrakt med Cement Shoes Records. På deres officielle hjemmeside begrundede de hvorfor de forlod Roadrunner Records da bandet ikke mente de fik den samme opmærksomhed og støtte af Roadrunner som de havde gjort fra deres to forige albums.
Roadrunner Records udgav derfor en CD ved navn The Best of Ill Niño d. 29 September 2006. Albummet indeholder 13 numre fra deres tre udgivelser gennem Roadrunner Records. CDen vil dog ikke blive udgivet i Europa.

Medlemmer 
 Cristian Machado – Vokal
 Dave Chavarri – Trommer
 Lazaro Pina – Bas
 Ahrue Luster – Guitar
 Daniel Couto – Perkussion
 Diego Verduzco – Guitar

Forige medlemmer 
 Marc Rizzo – Guitar
 Roger Vasquez – Perkussion
 Jorge Rosado – Vokal
 Jardel Martins Paisante – Guitar

Diskografi 

 Revolution Revolución (2001)
 Confession (2003)
 One Nation Underground (2005)
 Enigma (2008)
 Dead New World (2010)
 Epidemia (2012)
 Till Death, La Familia (2014)

Referencer

Eksterne henvisninger 

 
 

Musikgrupper fra USA
Nu metal-grupper
Musikgrupper fra 1999
Claus P. Pedersen

Claus Pedersen (født 1973) en af det aktivistiske miljøs medie-personligheder.
Claus Pedersen er cand.mag. i samfundsfag og historie fra Københavns Universitet i 2005. Han skrev speciale om konflikter i kommunal udlicitering og bacheloropgave om mediernes dækning af debatten om Amsterdamtraktaten.

Han har arbejdet som assistent for Ole Krarup i Europaparlamentet (1997-1998) og haft mindre opgaver som ekstern konsulent for de pædagogstuderendes fagforening (PLS), Roskilde Højskole og Økoleg. Siden januar 2007 har han været daglig leder af Østerbro Svømmehal i København.

Udover titlen som cand.mag. er Claus Pedersen uddannet på den aktivistiske venstrefløj. Dels i traditionelle ungdomsorganisationer og dels i det udenomsparlamentariske miljø i København. Offentligt har han markeret sig på tre områder:

1) Globale Rødder: I efteråret 2002 var Claus Pedersen med til at stifte Globale Rødder, som han forlod igen 2005. Hans rolle var primært mediestrategi, hvor han var en aktiv kraft i udviklingen af Globale Rødders kommunikationsstrategi.

2) Piratgruppen: I foråret 2004 blev Claus Pedersen kontaktet af en gruppe unge mænd som barslede med ideen om at lave en forening som skulle "tale fildelernes sag". Fildelere er også kendt som "pirater", hvilket dækker over kopiering af ulovligt digitalt materiale som f.eks. musik, film og bøger. Claus Pedersen gik ind i arbejdet, og var med at lancere Piratgruppen.org d.31.august 2004.

Fra Piratgruppens start fungerede Claus Pedersen som talsperson. En rolle han siden sommeren 2005 har delt med Sebastian Gjerding. Udover arbejdet som talsperson har Claus Pedersen udarbejdet en omfattende rapport om udviklingen i pladebranchen , og administreret den "Digitale Retshjælp" som indsamler penge til "fildelere i nød".

3) Rettighedsportalen: I efteråret 2007 forlod Claus Pedersen Piratgruppen og startede "Rettighedsportalen.dk". Udgangspunktet for Rettighedsportalen.dk er, at ophavsretten spiller en vigtig rolle for beskyttelsen af kunsternes ret til kommercielt brug af deres værker, og at udviklingen af ophavsretten skal ses i dette lys.

Aktivister fra Danmark
Internetaktivister
Peder Møller (violinist)

Peder Christensen Møller (født 28. februar 1877 i Brønderslev, død 1. juli 1940 i København) var en dansk violinist og musiklærer.

Peder Møller blev ansat i Det Kongelige Kapel i 1910, hvor han virkede indtil 1914. Forinden havde han boet 15 år i Paris. Peder Møller var inspirationskilden til Carl Nielsens violinkoncert op. 33, der blev uropført 28. februar 1912 sammen med Nielsens 3. symfoni Sinfonia Espansiva. Peder Møller optrådte som solist i violinkoncerten i bl.a. Oslo, Stockholm, Paris og Berlin og var med sin blændende teknik med til at bane vejen for dette værks placering på koncertrepertoiret også i udlandet. Han optrådte også som kammermusiker i Agnes Adler trioen med Agnes Adler (klaver) og Louis Jensen (cello).

Han var ansat som underviser ved Det Kgl. Danske Musikkonservatorium. 1918 blev han kongelig kammermusikus, 1927 Ridder af Dannebrog og 1937 Dannebrogsmand.

Efter hans død blev der oprettet en fond Kammermusikus Peder Møllers Mindefond, der uddelte sit første legat Peder Møller Prisen på 500 kr. i 1944 på violinistens fødselsdag den 28. februar.

Peder Møller er begravet på Ordrup Kirkegård.

Litteratur 
 Holger Jerrild, "Hos Peder Møller", s. 96-104 i: Gads Danske Magasin, 1932.

Eksterne henvisniger 
 
 

Violinister fra Danmark
Kongelige kapelmusici fra Danmark
Kongelige kammermusici fra Danmark
Ansatte ved Det Kgl. Danske Musikkonservatorium
Personer fra Brønderslev
Riddere af Dannebrog
Danskere i 1800-tallet
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Rolf Steensig

Rolf Steensig (født 1974) er en dansk digter og forfatter, uddannet fra Forfatterskolen 2005. Han har haft digte i blandt andet Dagbladet Information, Hvedekorn og Victor B. Andersens Maskinfabrik.

Bibliografi 
 Spejle og Røg, Forlaget Nord, 2006 (Digte og billedkunst – i samarbejde med kunstneren Henrik Drescher))

Digtere fra Danmark
Dansksprogede forfattere fra Danmark
Øster Egede Kirke

Øster Egede Kirke ligger i umiddelbar tilslutning til herregården Jomfruens Egede. Da den tilhørende landsby blev afbrændt af svenskerne under Svenskerkrigene i 1658 kom landsbyens jorder og kirken under Jomfruens Egede indtil 1994. Kirken består af et langhus fra 1608, mens det romanske tårn er det eneste der er tilbage af den oprindelige kirke.

Senest er kirken blevet kendt for brylluppet 3. marts 2007 mellem prinsesse Alexandra og Martin Jørgensen.

Eksterne kilder og henvisninger 
 Øster Egede Kirke hos KortTilKirken.dk
 Øster Egede Kirke i bogværket Danmarks Kirker (udg. af Nationalmuseet)

Kirker i Faxe Kommune
Kirker i Roskilde Stift
Kirker i Præstø Amt
SS America

SS America var en oceanliner, som blev bygget i 1940 og som strandede ved Fuerteventura på de Kanariske Øer i 1994. I sine 54 år bar skibet en lang række navne: SS America (i 3 perioder), USS West Point, SS Australis, SS Italis, SS Noga, SS Alferdoss og SS American Star.

Se også 

America
America